
Kiemelt figyelmet igénylő és különleges bánásmódú gyermekek szájüregi egészsége: esélyek és lehetőségek

Gyógypedagógus hallgatóként olyan különleges szakmát tanulok, melyben egyesül több szakmai és nevelési-oktatási feladatkör. Úgy gondolom, hogy az egyetemi éveim alatt elsajátított kompetenciáim sokat segítenek majd abban, hogy ezekben a feladatkörökben hitelesen megfeleljek, és hatékonyan részt vehessek a gyakorlati megvalósításban is. 
Gyógypedagógiai asszisztensi tanulmányaim során a gyakorlati helyszíneken feltűnt a kiugróan elégtelen szájhigiéné már kisgyermekkorban a tanulók között.
Azért is választottam ezt a témát, mert jelenleg hazánkban a szájüregi egészségmutatók lényegesen rosszabbak, mint az európai átlag. Fokozottan érvényes ez a kiemelt figyelmet igénylő hátrányos helyzetű csoportokra (Faragó et al, 2019).
Célul tűztem ki ezeknek az egészségmutatóknak a feltérképezését a hátrányos helyzetű, különleges bánásmódú gyermekek körében, és ennek nyomán egy olyan stratégiát felállítani, amelybe a gyógypedagógusok is bekapcsolódhatnak.
Felmerülő kérdéseink között van az, hogy látják-e a gyermekek a szüleiktől, van-e honnan megtanulniuk a megfelelő szájhigiénés szokásokat a hátrányos helyzetű, különleges bánásmódú csoportokban. Mennyire elérhető számukra a prevenciós ellátás és gyógypedagógusként hol tudnék én ebbe a folyamatba bekapcsolódni.
Feltételeztük, hogy az általunk vizsgált, hátrányos helyzetű populációban sem megfelelőek a fogorvoshoz járási szokások.
Kutatásunk másik feltételezése, hogy a gazdaságilag hátrányos helyzetben lévő gyermekek kevésbé tudnak a szüleiktől megfelelő ismereteket kapni. Ha ez beigazolódik, gyógypedagógusként, pszichopedagógiai ismeretekkel gazdagodva még nagyobb jelentőséggel bír az egészségnevelési feladatok magas szintű művelése és az egészségesély megteremtése ezeknek a gyerekeknek a körében.
A kiemelt figyelmet igénylő gyermekek, tanulók tág fogalmában két csoport különböztethető meg. Különleges bánásmódú gyermekek, tanulók és a hátrányos helyzetű gyermekek, tanulók.
Fontosnak tartom, hogy gyógypedagógusként más szakmákkal összefüggésben segítsük a gyermekek társadalomba való megfelelő beilleszkedését és ezeknek a gyermekeknek is olyan esélyt adjunk, amivel egészségük és jövőjük megalapozható.
Dolgozatomban ennek a széles, különböző talajokon keletkező problémákkal küzdő gyermekcsoportnak az egészségi mutatóira, azon belül is a szájüregi egészségének különbözőségeire fókuszáltam egészségnevelési-gyógypedagógusi szemszögből.



